李流谦
七月十七日游浮山值夜未快所观急归作诗
田畴渺渺平一望，侧岭横峰环四向。
那知中有此巉岩，倚天削铁三千丈。
坤灵涌出荐地宝，方峤飞来憩灵仗。
我来暑湿未解围，薄日烘烘云盎盎。
投鞭濯手趋深殿，稽首虚皇注遐想。
黄昏食罢亟就枕，殷地鼻雷翻叠幛。
夜深风雨来万骑，势欲拔山投莽苍。
明朝幽径一丈泥，浅犹没屨深没杖。
仙游咫尺邈霄汉，但倚危栏嘿惆怅。
琳宫危绝何由上，秘洞幽深倦探访。
独寻荒碣考岁月，更觅遗民问畴曩。
云舄朝飞溪涨深，玄猿夜答空山响。
过门初欲快雄嚼，染指谁能当大飨。
会求灵药插羽翮，未分风帆隔昆阆。
诗作监盟神所临，后约有期吾敢爽。